POZIV

na sudjelovanje u savjetovanju s javnošću o


NACRTU ODLUKE O DODJELI POTPORE MLADIM 
OBITELJIMA NA PODRUČJU OSJEČKO-BARANJSKE ŽUPANIJE
 ZA RJEŠAVANJE STAMBENOG PITANJA
 

[bookmark: _Hlk536538144]Obitelj je temelj svake zajednice i ključni nositelj demografskog, društvenog i gospodarskog razvoja. Mlade obitelji, predstavljaju najvažniji resurs svakog društva jer svojim radom, stvaralaštvom i odgojem djece doprinose očuvanju vitalnosti i kontinuiteta zajednice. Djeca su najveće bogatstvo društva te ulaganje u njih i njihove obitelji predstavlja ulaganje u održivu budućnost Osječko-baranjske županije.
U današnjim gospodarskim i društvenim okolnostima mlade obitelji suočavaju se s brojnim preprekama pri rješavanju stambenog pitanja. Rast cijena nekretnina, ograničena ponuda dostupnih stanova i kuća te stroži uvjeti kreditiranja značajno im otežavaju stjecanje prve nekretnine. Osim financijskih izazova, mlade obitelji često nemaju ni dostatnu kreditnu sposobnost zbog nesigurnih oblika zaposlenja i nižih primanja.
Osječko-baranjska županija sustavno razvija mjere kojima nastoji olakšati rješavanje stambenog pitanja mladim obiteljima, potaknuti njihovo ostajanje na području Županije i stvoriti uvjete za kvalitetan obiteljski život. Na taj način Županija potvrđuje svoju opredijeljenost za stvaranje društva u kojem mlade obitelji imaju stvarne uvjete za život, rad i rast, u zajednici koja prepoznaje obitelj kao temeljnu vrijednost i jamstvo budućnosti. 
[bookmark: _Hlk536538533]Slijedom navedenog, Županija pokreće program dodjele financijskih potpora mladim obiteljima na području Osječko-baranjske županije za kupnju stana ili kuće, gradnju kuće, rekonstrukciju stana ili kuće, odnosno ulaganje u poboljšanje uvjeta stanovanja, s ciljem poticanja demografske obnove i rješavanja stambenog pitanja mladih obitelji.
Potpora je namijenjena hrvatskim državljanima s prebivalištem na području Osječko-baranjske županije i radnim odnosom na području Republike Hrvatske koji u trenutku podnošenja prijave nisu stariji od 45 godina, a žive u bračnoj/izvanbračnoj zajednici, odnosno životnom /neformalnom životnom partnerstvu ili su samohrani roditelji, odnosno roditelj za jednoroditeljsku obitelj te nemaju nepodmirenih dugovanja prema proračunu Županije ili po osnovi poreza i drugih javnih davanja.
[bookmark: _Hlk536538292]Visina potpore određuje se prema broju ostvarenih bodova, a rang ljestvica prijava utvrđuje se  temeljem kriterija i pripadajućih bodova. Prilikom izrade kriterija za dobivanje potpore vodilo se računa o broju djece u obitelji, djeci s invaliditetom/tjelesnim oštećenjem odnosno teškoćama u razvoju, samohranim roditeljima, mjesečnim prihodima i stambenom statusu.
Ovom mjerom Županija potvrđuje svoju ulogu nositelja demografske i razvojne politike na regionalnoj razini, a očekivani rezultati ogledaju se u stvaranju poticajnog okruženja za život mladih obitelji, povećanju broja stanovnika te jačanju društvene kohezije na području Županije.
            Budući da je Nacrt Odluke o dodjeli potpore mladim obiteljima na području Osječko-baranjske županije za rješavanje stambenog pitanja opći akt koji utječe na interese građana i pravnih osoba na području Županije, sukladno članku 11. Zakona o pravu na pristup informacijama ("Narodne novine" broj 25/13., 85/15. i 69/22.) provodi se postupak savjetovanja sa zainteresiranom javnošću. Postupak savjetovanja provest će se, sukladno Zakonu i Kodeksu savjetovanja sa zainteresiranom javnošću u postupcima donošenja zakona, drugih propisa i akata ("Narodne novine" broj 140/09.), stavljanjem       Nacrta Odluke o dodjeli potpora mladim obiteljima na području Osječko-baranjske županije za rješavanje stambenog pitanja na internetske stranice Osječko-baranjske županije s mogućnošću sudionika da u pisanom obliku ili elektronskom poštom dostave svoje komentare, primjedbe i prijedloge prema obrascu raspoloživom na internetskoj stranici. 
Postupak savjetovanja provest će se u razdoblju od 31. listopada do 30. studenoga 2025. godine.
Organizator i nositelj postupka savjetovanja je Upravni odjel za stambenu politiku, obitelj i mlade Osječko-baranjske županije.
Pozivamo vas na sudjelovanje u postupku savjetovanja za što vam je na raspolaganju utvrđeni Nacrt Odluke o dodjeli potpora mladim obiteljima na području Osječko-baranjske županije za rješavanje stambenog pitanja i Obrazac sudjelovanja u savjetovanju. 
· Nacrt  Odluke o dodjeli potpora mladim obiteljima na području Osječko-baranjske za rješavanje stambenog pitanja
· Obrazac sudjelovanja u savjetovanju 



